text: Uheld på uheld: Bilister skøjter rundt på Esbjergmotorvejen
  26 december 2017 kl. 17.03
  Der er indtil videre ikke meldinger om personskade på Esbjergmotorvejen, hvor der tirsdag aften er sket flere uheld.
  Syd- og Sønderjyllands Politi advarer tirsdag aften om glat føre på Esbjerg Motorvejen ved Holsted mellem Vejen og Esbjerg. Der er sket flere uheld, fortæller politiet.
  - Der sker uheld i begge retninger. Det er spejlglat derude, og bilisterne skøjter rundt. Så det er bare med at køre forsigtigt, siger vagtchef Bjørn Pedersen fra Syd- og Sønderjyllands Politi, til TV SYD.
  Vagtchefen har indtil videre kun fået meldinger om materiel skade i forbindelse med de mange uheld.
  Motorvejen blev på et tidspunkt spærret midlertidigt i østlig retning ved Holsted. Det skete for at beskytte redningspersonalet, fordi bilisterne ikke satte farten ned.
  Ifølge Vejdirektoratet skyldes det glatte underlag hagl på vejen. 
  Opdatering 21.30: Vagtchefen ved Syd- og Sønderjyllands Politi fortæller, at bilister forsat har store problemer på Esbjergmotorvejen. Vejen er spærret igen, denne gang er det i vestgående retning mellem Esbjerg N og Esbjerg Ø, hvor flere biler er stødt sammen. Det er muligt at køre fra ved afkørsel Esbjerg N.
  
  